বাংলায় স্কুলছুট শূন্য, অনেক পিছিয়ে বিহার! রিপোর্টে জানাল কেন্দ্র

কলকাতা: ২০২৩-২৪ শিক্ষাবর্ষে পশ্চিমবঙ্গের (West Bengal) প্রাথমিক থেকে উচ্চ প্রাথমিক স্তরের (Upper Primary) কোনও পড়ুয়া স্কুলছুট (School Dropout) হয়নি। সম্প্রতি, এই তথ্য উঠে এসেছে কেন্দ্রীয় শিক্ষা মন্ত্রক দ্বারা প্রকাশিত একটি রিপোর্টে (Central Govt Report)। এই পরিসংখ্যান অনুযায়ী, রাজ্যের প্রথম থেকে অষ্টম শ্রেণি পর্যন্ত স্কুলছুটের হার একেবারে শূন্য। তবে প্রাথমিক স্তরে পশ্চিমবঙ্গ ছাড়াও হিমাচল প্রদেশ, দিল্লি, চণ্ডীগড়, ওড়িশা, তেলঙ্গনা, মহারাষ্ট্র, কেরালা এবং তামিলনাড়ুতেও স্কুলছুটের হার শূন্য। তবে উচ্চ প্রাথমিক স্তরে এই রেকর্ড কেবল তেলঙ্গনা, তামিলনাড়ু এবং কেরলের দখলেই রয়েছে।

কেন্দ্রীয় রিপোর্টে দেখা গিয়েছে, প্রাথমিক স্তরে স্কুলছুটের হার বিহারে সর্বোচ্চ ৮.৯ শতাংশ। রাজস্থানে এই হার ৭.৬ শতাংশ, মেঘালয়ে ৭.৫ শতাংশ, অসমে ৬.২ শতাংশ এবং অরুণাচল প্রদেশে ৫.৪ শতাংশ। এদিকে উচ্চ প্রাথমিক স্তরেও স্কুলছুটের হার বিহারে সর্বোচ্চ ২৫.৯ শতাংশ। এই হারে মেঘালয়ে ১২.৪ শতাংশ, মধ্যপ্রদেশে ৬.৭ শতাংশ, রাজস্থানে ৬.৮ শতাংশ এবং ঝাড়খণ্ডে ৯ শতাংশ।

আরও পড়ুন: অভিষেকের সেবাশ্রয়ের উদ্যোগে প্রাণে বাঁচল ৭ বছরের শিশু

তবে বাংলায় প্রাথমিক ও উচ্চ প্রাথমিক স্তরে স্কুলছুটের হার শূন্য হওয়ায় খুশি শিক্ষাবিদেরা। ‘কলেজিয়াম অফ অ্যাসিস্ট্যান্ট হেডমাস্টার্স অ্যান্ড অ্যাসিস্ট্যান্ট হেডমিস্ট্রেসেস’-এর সম্পাদক সৌদীপ্ত দাস এই বিষয়ে বলেন, ‘‘এটা অত্যন্ত ইতিবাচক খবর। এই ধারাবাহিকতা বজায় রাখা খুব গুরুত্বপূর্ণ।’’

তবে নবম ও দশম শ্রেণিতে স্কুলছুটের সংখ্যা নিয়ে এখনও উদ্বেগজনক অবস্থায় রয়েছে পশ্চিমবঙ্গ। কেন্দ্রীয় রিপোর্ট অনুযায়ী, ২০২৩-২৪ শিক্ষাবর্ষে রাজ্যের মাধ্যমিক স্তরে স্কুলছুটের হার ১৭.৮৫ শতাংশ। এদিকে মাধ্যমিক স্তরে স্কুলছুটের হার বিহারে সর্বোচ্চ ২৫.৬৩ শতাংশ। এর পর যথাক্রমে রয়েছে অসম (২৫.০৭ শতাংশ), কর্নাটক (২২.০৯ শতাংশ), মেঘালয় (২২ শতাংশ), গুজরাত (২১.০২ শতাংশ) এবং লাদাখ (১৯.৮৪ শতাংশ)।